**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για την πρόταση νόμου «Ο περί Μηχανοκινήτων Οχημάτων και Τροχαίας Κινήσεως (Τροποποιητικός) (Αρ. 3) Νόμος του 2021»**

**Παρόντες:**

Κώστας Κώστα, αναπλ. πρόεδρος Γιαννάκης Γαβριήλ

Φωτεινή Τσιρίδου Βαλεντίνος Φακοντής

Δημήτρης Δημητρίου Σταύρος Παπαδούρης

Πρόδρομος Αλαμπρίτης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε την πιο πάνω πρόταση νόμου, η οποία κατατέθηκε στη Βουλή από τους βουλευτές κ. Ηλία Μυριάνθους εκ μέρους της ΕΔΕΚ Σοσιαλιστικό Κόμμα και Κωστή Ευσταθίου, μεμονωμένο σοσιαλιστή βουλευτή, σε οκτώ συνεδρίες της, που πραγματοποιήθηκαν στις 3 Φεβρουαρίου, στις 7 Απριλίου, στις 15 Σεπτεμβρίου, στις 13 Οκτωβρίου, στις 10 και 24 Νοεμβρίου 2022 και στις 30 Μαρτίου και στις 29 Ιουνίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Τμήματος Οδικών Μεταφορών του ίδιου υπουργείου, του Υπουργείου Δικαιοσύνης και Δημοσίας Τάξεως, του Τμήματος Τροχαίας Αρχηγείου της Αστυνομίας Κύπρου, της Ένωσης Δήμων Κύπρου, της Ένωσης Κοινοτήτων Κύπρου, των Επαρχιακών Διοικήσεων Λευκωσίας, Λεμεσού και Λάρνακας, του Συνδέσμου Εισαγωγέων Μοτοσυκλετών, της Λέσχης Δικαιωμάτων Μοτοσυκλετιστών Κύπρου (CMRC) και του σωματείου «Mitsubishi Evo Club Cyprus».

Το Υπουργείο Γεωργίας, Αγροτικής Ανάπτυξης και Περιβάλλοντος, το Τμήμα Περιβάλλοντος του ίδιου υπουργείου, οι Επαρχιακές Διοικήσεις Πάφου και Αμμοχώστου και η Κυπριακή Ομοσπονδία Μοτοσυκλέτας, παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

Σημειώνεται ότι στο στάδιο της συζήτησης της πρότασης νόμου παρευρέθηκαν επίσης ο πρόεδρος της επιτροπής κ. Μαρίνος Μουσιούττας και τα μέλη της κ. Χρίστος Ορφανίδης, Χρύσανθος Σαββίδης και Ηλίας Μυριάνθους.

Σημειώνεται περαιτέρω ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση της πρότασης νόμου, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτησή της ολοκληρώθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για επίσπευση της διαδικασίας τα εν λόγω στάδια έχουν συμπτυχθεί.

Σκοπός της πρότασης νόμου, όπως αρχικά κατατέθηκε, είναι η τροποποίηση του περί Μηχανοκίνητων Οχημάτων και Τροχαίας Κινήσεως Νόμου, ώστε να θεσπιστεί διαδικασία κατά την οποία, όταν εντοπίζεται μηχανοκίνητο όχημα το οποίο έχει υποστεί μη επιτρεπόμενες μετατροπές κατά τρόπο που να προκαλεί οχληρία και ηχορύπανση, αυτό να ακινητοποιείται και να μεταφέρεται σε χώρο όπου θα διευθετείται η επαναφορά του στην κατάσταση στην οποία βρισκόταν πριν από τη μετατροπή.

Ειδικότερα, με τις πρόνοιες της πρότασης νόμου προβλέπονται μεταξύ άλλων τα ακόλουθα:

1. Απαγόρευση οδήγησης μηχανοκίνητου οχήματος το οποίο έχει υποστεί μη επιτρεπόμενη μετατροπή κατά τρόπο που να προκαλεί ηχορύπανση και οχληρία.
2. Παροχή εξουσίας σε μέλος της Αστυνομίας ή Επόπτη Οδικών Μεταφορών ή σε άλλο εξουσιοδοτημένο με βάση τον νόμο πρόσωπο, εάν διαπιστώσει ότι μηχανοκίνητο όχημα έχει υποστεί μη επιτρεπόμενη μετατροπή, να καλέσει τον ιδιοκτήτη του εν λόγω οχήματος να το ακινητοποιήσει και να το μεταφέρει σε κατάλληλο χώρο, ώστε να διευθετείται η επαναφορά του στην αρχική μηχανική του κατάσταση.
3. Παροχή στον κάτοχο ή στον ιδιοκτήτη του εν λόγω οχήματος της δυνατότητας ρυμούλκησής του από τον πιο πάνω αναφερόμενο κατάλληλο χώρο σε άλλο χώρο επιλογής του κατόχου ή του ιδιοκτήτη του οχήματος και πρόβλεψη για την καταβολή των εξόδων ρυμούλκησης από αυτόν.
4. Παροχή εξουσίας για διάθεση του εν λόγω οχήματος ως αζήτητη περιουσία, εάν αυτό δεν παραληφθεί εντός συγκεκριμένου χρονικού διαστήματος από τον πιο πάνω αναφερόμενο κατάλληλο χώρο ή εάν δεν καταβληθούν τα απαιτούμενα έξοδα ρυμούλκησης.
5. Εισαγωγή ποινών για την παραβίαση των προτεινόμενων διατάξεων.

Στο πλαίσιο της συζήτησης της πρότασης νόμου ο εισηγητής της κ. Κωστής Ευσταθίου ανέφερε ότι η πρόταση νόμου προτείνεται με σκοπό τον περιορισμό της ηχορύπανσης που προκαλούν μηχανοκίνητα οχήματα τα οποία έχουν υποστεί μη επιτρεπόμενες μετατροπές, χωρίς να απαιτείται η καταδίωξη του ατόμου που έχει στην κατοχή του τέτοιο μηχανοκίνητο όχημα. Ειδικότερα, όπως ο ίδιος επεξήγησε, εισάγεται διαδικασία με βάση την οποία αρμόδιο πρόσωπο, εφόσον διαπιστώσει ότι μηχανοκίνητο όχημα έχει υποστεί μη επιτρεπόμενες μετατροπές, καλεί τον ιδιοκτήτη ή τον οδηγό του εν λόγω οχήματος να το επαναφέρει στην κατάσταση στην οποία βρισκόταν πριν από την μετατροπή του. Επιπροσθέτως, ο ίδιος ανέφερε ότι παρέχεται η διακριτική ευχέρεια στην Αστυνομία και στον Έφορο Μηχανοκίνητων Οχημάτων να μην επιδώσουν κλήση, όταν οι μετατροπές που εντοπιστούν είναι επουσιώδεις ή διενεργήθηκαν επί συγκεκριμένου σκοπού.

Ο εκπρόσωπος του Τμήματος Οδικών Μεταφορών συμφώνησε με τους σκοπούς και τις επιδιώξεις της πρότασης νόμου, επισημαίνοντας ότι η προτεινόμενη νομοθετική ρύθμιση θα μπορούσε να προωθηθεί παράλληλα με την προσπάθεια που καταβάλλει το Υπουργείο Μεταφορών, Επικοινωνών και Έργων για τη θεσμοθέτηση διενέργειας περιοδικών τεχνικών ελέγχων σε μοτοποδήλατα και μοτοσυκλέτες μέσα από τη δημιουργία κατάλληλων υποδομών, οι οποίες θα στελεχώνονται από υπεύθυνους γραμμής τεχνικού ελέγχου, και μέσω της οποίας θα επιβάλλονται ποινές στους παραβάτες.

Το Υπουργείο Γεωργίας, Αγροτικής Ανάπτυξης και Περιβάλλοντος, με γραπτό υπόμνημα που απέστειλε στην επιτροπή, συμφώνησε με τους σκοπούς και τις επιδιώξεις της υπό συζήτηση πρότασης νόμου. Ωστόσο, σύμφωνα με το υπόμνημα του εν λόγω υπουργείου, στο πλαίσιο της εκπόνησης της στρατηγικής χαρτογράφησης θορύβου και της υποβολής σχεδίων δράσης, κρίνεται ότι δεν απαιτείται η λήψη μέτρων για τη μείωση του θορύβου από τις τροποποιημένες μοτοσυκλέτες, καθώς ο θόρυβος προκαλείται στιγμιαία και τοπικά στους οδικούς άξονες.

Ο εκπρόσωπος του Τμήματος Τροχαίας Αρχηγείου της Αστυνομίας Κύπρου συμφώνησε με τους σκοπούς και τις επιδιώξεις της πρότασης νόμου και επισήμανε ότι οι έλεγχοι για την πιθανή μετατροπή μηχανοκίνητου οχήματος πρέπει να διενεργούνται από ειδικά καταρτισμένα άτομα, καθώς, όπως επεξήγησε, υπάρχουν και επιτρεπόμενες μετατροπές, οι οποίες δεν προκαλούν οποιοδήποτε πρόβλημα.

Η εκπρόσωπος της Ένωσης Δήμων Κύπρου εξέφρασε επιφυλάξεις ως προς τη δυνατότητα πρακτικής εφαρμογής των προνοιών της πρότασης νόμου. Ειδικότερα, επισήμανε ότι δεν υπάρχει σαφής διαδικασία για την επίδοση κλήσης σε πρόσωπο σε περίπτωση που διαπιστωθεί ότι το όχημά του έχει υποστεί μη επιτρεπόμενη μετατροπή, δεν καθορίζεται ο χώρος όπου θα κατακρατείται το εν λόγω όχημα και δεν θεσπίζεται διαδικασία εξακρίβωσης ότι αυτό έχει επαναφερθεί στην προηγούμενη μηχανική του κατάσταση. Περαιτέρω, ανέφερε ότι χρήζει περισσότερων διευκρινίσεων η μετέπειτα διαδικασία που θα ακολουθείται για τον τερματισμό της αναστολής της ισχύος της άδειας κυκλοφορίας και του πιστοποιητικού καταλληλότητας. Ολοκληρώνοντας, εισηγήθηκε την παροχή της δυνατότητας επιβολής εξώδικου προστίμου για επαναλαμβανόμενες παραβάσεις, ώστε να καταστούν αποτελεσματικότερα ο σκοπός και οι επιδιώξεις της πρότασης νόμου.

Ο εκπρόσωπος της Ένωσης Κοινοτήτων συμφώνησε με τους σκοπούς και τις επιδιώξεις της πρότασης νόμου, καθώς, όπως ο ίδιος δήλωσε, θα περιορίσει το πρόβλημα που προκαλεί η οχληρία από τέτοιου είδους μετατροπές και ταυτόχρονα θα βοηθήσει στην καλύτερη διαβίωση των κατοίκων σε όλες τις περιοχές.

Ο εκπρόσωπος των Επαρχιακών Διοικήσεων Λευκωσίας, Λεμεσού και Λάρνακας συμφώνησε με τις πρόνοιες της πρότασης νόμου, εκφράζοντας παράλληλα την ανάγκη διευκρίνησης του όρου «επόπτης», ο οποίος, βάσει των προνοιών της, θα έχει την εξουσία να επιδώσει ειδοποίηση, καλώντας τον ιδιοκτήτη του μηχανοκίνητου οχήματος να επαναφέρει το εν λόγω όχημα στην αρχική μηχανική του κατάσταση.

Οι εκπρόσωποι της Λέσχης Δικαιωμάτων Μοτοσυκλετιστών Κύπρου εξέφρασαν προβληματισμό ως προς την απουσία κατάλληλων υποδομών, απαραίτητης εξειδίκευσης, αλλά και ειδικού εξοπλισμού, στη βάση των οποίων θα διενεργείται ορθός έλεγχος για διαπίστωση μη επιτρεπόμενης μετατροπής σε μηχανοκίνητο όχημα. Επιπροσθέτως, εν τη απουσία ολοκληρωμένου νομοθετικού πλαισίου για τη διενέργεια περιοδικών τεχνικών ελέγχων σε μοτοποδήλατα και μοτοσυκλέτες, εισηγήθηκαν την εκπαίδευση αριθμού αστυνομικών ή και εξουσιοδοτημένων λειτουργών του Τμήματος Οδικών Μεταφορών για την ορθή διενέργεια τέτοιων ελέγχων.

Οι εκπρόσωποι του σωματείου «Mitsubishi Evo Club Cyprus» αναφέρθηκαν σε σχετικό εγχειρίδιο που διατηρεί το Τμήμα Οδικών Μεταφορών, το οποίο περιλαμβάνει μετατροπές σε μηχανές μηχανοκίνητων οχημάτων και το οποίο βρισκόταν σε διαδικασία αναθεώρησης για την ορθότερη εφαρμογή του. Πέραν αυτών, αναφορικά με τη διενέργεια των ελέγχων, επισήμαναν ότι υπάρχει ειδικός εξοπλισμός, ο οποίος έχει τη δυνατότητα να εντοπίσει το ύψος του θορύβου που εκπέμπει ένα μηχανοκίνητο όχημα, εάν αυτό έχει υποστεί μετατροπές, και εισηγήθηκε τη δημιουργία ξεχωριστού κλιμάκιου της Αστυνομίας, το οποίο θα μπορεί να διενεργεί τον έλεγχο.

Στο πλαίσιο της συζήτησης, πέραν των πιο πάνω, η επιτροπή εξέφρασε επιφυλάξεις ως προς τη δυνατότητα πρακτικής εφαρμογής των προνοιών που εισάγει η πρόταση νόμου. Ειδικότερα, μέλη της επιτροπής αναφέρθηκαν μεταξύ άλλων στην έλλειψη εξειδικευμένων ατόμων και στην απουσία ειδικού εξοπλισμού για τη διενέργεια των εν λόγω ελέγχων και κατ’ επέκταση της διασφάλισης του ορθού εντοπισμού των πιθανών μετατροπών μηχανοκίνητου οχήματος, στη δυσκολία εντοπισμού του παραβάτη, όταν το μηχανοκίνητο όχημα δεν φέρει πινακίδες εγγραφής, και στη δυσκολία καταδίωξης του παραβάτη, καθότι μια τέτοια πρακτική ενέχει σοβαρούς κινδύνους για τη ζωή τόσο του αστυνομικού όσο και του παραβάτη. Ως εκ τούτου, η επιτροπή εισηγήθηκε την περαιτέρω διαβούλευση των εισηγητών της πρότασης νόμου με τις αρμόδιες κυβερνητικές υπηρεσίες και εμπλεκόμενους φορείς και την κατάθεση αναθεωρημένου κειμένου.

Οι εισηγητές της πρότασης νόμου, λαμβάνοντας υπόψη τις πιο πάνω επιφυλάξεις, κατέθεσαν στην επιτροπή αναθεωρημένο κείμενο, το οποίο προνοεί μεταξύ άλλων τα εξής:

1. Εισαγωγή πρόνοιας σύμφωνα με την οποία ο ιδιοκτήτης οχήματος το οποίο έχει υποστεί μη επιτρεπόμενη μετατροπή καλείται γραπτώς, με διπλοσυστημένη επιστολή ή με παράδοση επιστολής επιτόπου, να το ακινητοποιήσει και να το μεταφέρει σε χώρο που του θα του υποδειχθεί από τον Έφορο Μηχανοκίνητων Οχημάτων ή σε αδειοδοτημένο ιδιωτικό κέντρο τεχνικού ελέγχου οχημάτων, προκειμένου αυτό να τύχει επιθεώρησης.
2. Επιβολή υποχρέωσης στον ιδιοκτήτη οχήματος στο οποίο διαπιστώνεται μη επιτρεπόμενη μετατροπή να επαναφέρει το εν λόγω όχημα στην αρχική μηχανική του κατάσταση.
3. Παροχή δυνατότητας στην Αστυνομία να κατάσχει μηχανοκίνητο όχημα το οποίο έχει υποστεί μη επιτρεπόμενες μετατροπές, σε περίπτωση κατά την οποία αυτό δεν φέρει αριθμούς εγγραφής.
4. Διαγραφή των προνοιών με τις οποίες παρέχεται δυνατότητα ρυμούλκησης του μηχανοκίνητου οχήματος από τον χώρο που υπέδειξε η Αστυνομία ή ο Επόπτης Οδικών Μεταφορών και καταβολής των εξόδων ρυμούλκησης.

Στο πλαίσιο της συζήτησης επί του αναθεωρημένου κειμένου της πρότασης νόμου, ο εκπρόσωπος του Τμήματος Τροχαίας Αρχηγείου της Αστυνομίας, με γραπτό υπόμνημα που κατέθεσε ενώπιον της επιτροπής, ημερομηνίας 11 Οκτωβρίου 2022, εισηγήθηκε μεταξύ άλλων τα ακόλουθα:

1. Παροχή δυνατότητας σε μέλος της Αστυνομίας ή Επόπτη Οδικών Μεταφορών ή σε εξουσιοδοτημένο άτομο να κατάσχει μηχανοκίνητο όχημα, σε περίπτωση κατά την οποία η μετατροπή που έγινε σε αυτό είναι ευδιάκριτη.
2. Παροχή δυνατότητας σε μέλος της Αστυνομίας ή Επόπτη Οδικών Μεταφορών ή σε εξουσιοδοτημένο άτομο να κατάσχει μηχανοκίνητο όχημα, σε περίπτωση που δεν εντοπίζεται ο κατά νόμον υπεύθυνος αυτού.
3. Προσθήκη στις ποινές που δυνατόν να επιβληθούν σε πρόσωπο το οποίο έχει καταδικαστεί για το αδίκημα της μη επιτρεπόμενης μετατροπής σε μηχανοκίνητο όχημα της ποινής φυλάκισης, πέρα από την επιβολή χρηματικής ποινής.
4. Διπλασιασμό των προβλεπόμενων στην πρόταση νόμου ποινών, σε περίπτωση που επαναληφθούν οι προβλεπόμενες παραβάσεις για δεύτερη φορά σε διάστημα τριών χρόνων.
5. Η εφαρμογή της διαδικασίας της ακινητοποίησης και κατακράτησης μηχανοκίνητου οχήματος που έχει υποστεί ευδιάκριτη μη επιτρεπόμενη μετατροπή να δύναται να εφαρμοστεί και σε περίπτωση κατά την οποία το όχημα βρίσκεται σε στάση ή είναι σταθμευμένο σε δημόσιο δρόμο ή δημόσιο χώρο.

Υπό το φως των πιο πάνω, η Κοινοβουλευτική Επιτροπή Μεταφορών, Επικοινωνιών και Έργων, αφού έκρινε σκόπιμο όπως επιφέρει στο αναθεωρημένο κείμενο της πρότασης νόμου επιπρόσθετες τροποποιήσεις, με σκοπό τη διασαφήνιση ορισμένων προνοιών της, καθώς και τη βελτίωσή της από νομοτεχνική άποψη, επιφυλάχθηκε να τοποθετηθεί επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

11 Ιουλίου 2023

Αρ. Φακ.: 23.02.062.198-2021

ΜΙ/ΓΧ/ΣΠ